《贺新郎》
明代·费元禄

瑞脑烧金鼎，卷重帘、庭阴正午，画堂人静。春落天涯知何处，糁地杨花飞尽。

印玉枕、流莺催醒。梅雨纱窗寒欲透，更长年、三月厌厌病。

愁不语，懒窥镜。

江南旧事须重整，隔花阴、传消寄息，月娥难倩。梦断秦楼相思久，芳草佳期未准。

倚遍了、梧桐金井。蝴蝶已归煤麝冷，枉教人、揉碎丁香影。

谁共我，步香径。

作者简介：明江西铅山人，字无学，一字学卿。诸生。建屋于晁采湖上。有《晁采馆清课》、《甲秀园集》。